František Švec (farmaceut)

Prof. MUDr. František Švec, DrSc. (* 28. august 1906, Bytča, Rakúsko-Uhorsko – † 16. marec 1976, Praha, Česko-Slovensko) bol slovenský lekár-farmakológ a univerzitný profesor. Významne sa zaslúžil o vznik vedeckej farmácie na Slovensku. V rámci výskumu sa venoval nádorom a interakcii nádorových vírusov s bunkou. Okrem toho študoval aj srdcovocievnu sústavu.

 Život a štúdium 
Švec študoval na gymnáziu v Nitre, kde maturoval v roku 1925. Počas štúdia pomáhal Alexandrovi Partosovi s výskumom, čo ho inšpirovalo venovať sa medicíne. Partos ho uviedol ako spoluautora na niekoľkých svojich vedeckých publikáciách. Švec po maturite pokračoval v štúdiách na Lekárskej fakulte UK (LF UK; vtedy nazývanej Slovenská univerzita) v Bratislave, kde v roku 1930 získal titul MUDr., neskôr v roku 1937 sa stal docentom (prvým na Slovensku) a v roku 1939 profesorom. V roku 1962 získal titul DrSc.

Po zisku titulu doktora všeobecného lekárstva pracoval na Fyziologickom ústave, od roku 1933 bol pracovníkom na Ústave pre farmakológiu a farmakognóziu LF UK, pričom od 1939 bol prednostom tohto ústavu. V rokoch 1947 až 1948 pôsobil ako dekan LF UK. Po roku 1949 pracoval na rôznych ústavoch a zaoberal sa liečbou nádorov a onkológiou.

 Univerzitné pôsobenie a výskum 
Švec je celkom autorom viac ako 200 štúdií a článkov. Venoval sa výskumu nádorov, vírusového pôvodu rakoviny a zmiernení nežiaducich účinkov vznikajúcich počas liečby leukémie. Okrem toho sa venoval i obehovej sústave, skúmal napríklad zrážanlivosť krvi v súvislosti s metabolizmom glukózy, kardiotoniká a srdcové glykozidy.

Švec stál pri založení Farmaceutickej fakulty UK, ktorej základ sa začal formovať už pod jeho vedením Ústavu farmakológie a farmakognózie. Tým sa stal zakladateľom vedeckej farmácie na Slovensku.

 Ocenenia 
V roku 1967 dostal Medailu Jana Evangelisty Purkyně.

 Referencie 

Kategória:Osobnosti z Bytče
Kategória:Slovenskí lekári
Kategória:Slovenskí farmakológovia
Kategória:Slovenskí univerzitní profesori
Kategória:Slovenskí onkológovia
Kategória:Nositelia Medaily Jana Evagelistu Purkyně
Kategória:Absolventi Lekárskej fakulty Univerzity Komenského v Bratislave